S-112/2009

Mál þetta, sem þingfest var og dómtekið 7. október sl., er höfðað af lögreglustjóranum á Blönduósi 10. september 2009 á hendur Þ-kk-þgf G-kk-þgf, fæddum 3. nóvember 1983, til heimilis að Húnabraut 8, Blönduósi, ,,fyrir eftirtalin umferðarlagabrot og brot gegn lögum um ávana og fíkniefni:

I

Fyrir umferðarlagabrot með því að hafa laugardaginn 18. júlí 2009 um klukkan 17:20, ekið bifreiðinni UT-033, undir áhrifum ávana- og fíkniefna (tetrahýdrókannabínól í blóði mældist 2,5 ng/ml), eftir Hnjúkabyggð á Blönduósi, þar sem lögreglan stöðvaði akstur hans.

Telst brot þetta varða við 1. sbr. 2. mgr. 45. gr. 1., sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006.

II

Fyrir fíkniefnalagabrot, með því að hafa laugardaginn 18. júlí 2009, um klukkan 18:25, haft 17,13 grömm af maríhúana og 0,43 grömm af tóbaksblönduðu kannabisefni í vörslum sínum að Aðalgötu 13 á Blönduósi en efnunum framvísaði ákærði til lögreglu við húsleit.

Telst brot þetta varða við 2. gr., sbr. 5. og 6. gr. laga um ávana- og fíkniefni nr. 65/1974, með síðari breytingum, og 2. gr., sbr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

III

Fyrir umferðarlagabrot með því að hafa mánudaginn 10. ágúst 2009 um kl. 14:30, ekið bifreiðinni UT-033, undir áhrifum ávana- og fíkniefna (í þvagi fannst efnið tetrahýdrókannabínólsýra), eftir Hnjúkabyggð á Blönduósi, þar sem lögreglan stöðvaði akstur hans.

Telst brot þetta varða við 1. sbr. 2. mgr. 45. gr. 1., sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar sbr. 101. gr. og sbr. 102. gr. nefndra umferðarlaga, sbr. 25. gr. laga nr. 44/1993, og 18. gr. laga nr. 66/2006.“

B

Ákærði sótti þing þegar málið var þingfest þann 7. þessa mánaðar og játaði skýlaust háttsemi þá sem honum er í ákæru gefin að sök í ákæruliðum I og II en kvaðst ekki hafa verið undir áhrifum fíkniefna eins og lýst er í ákærulið III. Þrátt fyrir neitun ákærða varðandi áhrif fíkniefna varðandi ákærulið III þótti rétt að taka málið til dóms án frekari sönnunarfærslu enda hafa á undanförnum vikum gengið dómar í Hæstarétti Íslands þar sem samskonar mál hafa verið til umfjöllunar.

Samkvæmt sakavottorði ríkisins hefur ákærði fjórum sinnum áður sætt refsingu. Í október 2003 var ákærða gert að greiða sekt og sviptur ökurétti í tólf mánuði fyrir ölvun við akstur. Í ágúst 2006 og júní 2008 og mars 2009 var síðan ákærða gert að greiða lágar sektir fyrir brot gegn lögum um ávana- og fíkniefni. Meira en fimm ár liðu frá því að ákærði var sakfelldur fyrir ölvun við akstur í október 2003 og þar til brot hans sem hér eru til umfjöllunar voru framin og hefur sá dómur því ekki ítrekunaráhrif. Önnu brot ákærða eru smávægileg.

Eins og áður er getið hefur Hæstiréttur Íslands á undanförnum mánuðum dæmt allmörg mál þar sem tetrahýdrókannabínólsýra hefur mælst í þvagi ökumanns. Niðurstaða réttarins var sú að rétt væri að dæma ákærða til refsingar. Hins vegar taldi rétturinn að undantekningaákvæði 1. mgr. 102. gr. umferðarlaga nr. 50/1987 gæti átt við ef ökumaður hefði ekki áður gerst sekur um samskonar brot eða annað verulegt brot gegn skyldum sínum sem ökumaður. Undantekningarákvæði þetta á ekki við í þessu máli. Að þessu virtu og að teknu tilliti til ákvæða 77. gr. almennra hegningarlaga þykir refsing ákærða hæfilega ákveðin 350.000 króna sekt til ríkissjóðs en 22 daga fangelsi komi í stað sektarinnar verði hún ekki greidd innan fjögurra vikna frá birtingu dómsins.

Þá ber að svipta ákærða ökurétti í 15 mánuði frá birtingu dómsins að telja.

Samkvæmt yfirliti rannsóknara nam sakarkostnaður við rannsókn málsins 154.007 krónum. Þessum kostnaði til viðbótar er 50.000 króna þóknun S-kk-ef Ó-kk-ef hæstaréttarlögmanns en hann var réttargæslumaður ákærða á rannsóknarstigi. Þóknun verjanda innifelur virðisaukaskatt.

Málið sótti B-kk-nf H-kk-nf fulltrúi lögreglustjórans á Blönduósi.

H-kk-nf H-kk-nf dómstjóri kveður upp dóm þennan.

DÓMSORÐ

Ákærði, Þ-kk-nf G-kk-nf, greiði 350.000 króna sekt til ríkissjóðs en 22 daga fangelsi komi í stað sektarinnar verði hún ekki greidd innan fjögurra vikna frá birtingu dómsins.

Ákærði er sviptur ökurétti í 15 mánuði frá birtingu dómsins.

Ákærði greiði sakarkostnað að fjárhæð 204.007 krónur þar með talin 50.000 króna þóknun S-kk-ef Ó-kk-ef hæstaréttarlögmanns.

H-kk-nf H-kk-nf.